方孝孺
送刘士端归括苍
忆昔高皇定华夏，海内遘屯龙战野。
帷幄谟谋三数公，君家中丞最潇洒。
舳舻十万捣虚来，帆樯蔽空声吼雷。
从容决策扫强寇，手扶日月沧溟开。
盗犯洪都突彭蠡，炮石星流湖水沸。
御舟阁河诸将哗，神箭穿颅逆酋毙。
是时中丞谋略精，指麾英杰江表平。
掀髯抚掌谈世事，天子称善群臣惊。
寰区混一定勋赏，铁券金符颁土壤。
中丞独擅翌赞功，赐号每为诸司长。
青田宰木三十年，高皇仙驭亦宾天。
国初故老尚谁在，几人事业图凌烟？忽见闻孙三叹息，秀
目疏髯遗像逼。
拟树丰碑墓道边，欲请天朝重褒锡。
至尊含笑问近臣，先帝功臣今有孙？胡为拂衣入山去，旰
食未敢忘君恩。
海内只今无盗贼，幽州兴兵恼邦国。
庙堂谋议岂无人，我怀中丞泪沽臆。
呜呼志士古所稀，留侯武乡今是谁？九原招公倘可作，为
解四海苍生危。